钦定古今图书集成/方舆汇编/职方典/第1173卷 > 形胜附
## 钦定古今图书集成/方舆汇编/职方典/第1173卷 > 形胜附

本府。〈黄冈县附郭。〉

郡城枕巴蜀，襟带江、淮，合九江之流以达于海，亦汤池也。虎头、石阳、石柱之险，锁钥金城，岂非三楚一重镇哉？

黄安县

周遭万山，绵亘如堑，山外溪河，包络如隍。畛域殆天造然。

蕲水县

蕲水山势巃嵷英、罗接壤，淮西上腴，治乱每相倚伏。镇捍之功，为政者尚其力之哉。

罗田县

山脉自多云镇、盐堆山，历大雾、熊岩、凤凰，拱固于北。河流自盐堆经黄石，与北峰合流，穿柳林，绕淘金岩，由乌马潭环绕于前，而又塔山障其东，印台列于西，森然金汤之固也。

《罗田》虽称“义水” ，然其民素碞，碞则可使有勇，义则可使知方。加之山盘路阻，御侮颇易，古名《罗国》亦俨然一辖也。

麻城县

“万山丛峙，江环于东，汴带于北，皆百里而遥。峭崭之势，恃山而不恃水。五关实处此土，进可战而退可守” ，孟珙之遗制存焉。

黄陂县

邑与罗山接壤，分厄东北，浮江汉，轸汝海，岂非奧区哉？然潴泽衍沃，蓄泄宜时，故称陂焉。岚愬嵯峨，金鼓脉迤甘露，鲁台东、西、北三隅，列岫攒峰，宛若儿孙绕护。而黄安、罗山分司北门锁钥，滠源导自大城潭，界河合于滕子港，既由北而东折，亦南汇以西流，或由武湖入江，或纡滠口达汉，膏腴环衍，灵秀内融，夙称“黄郡望邑。” 至夫轸通省会，邮接中州，尤三楚之要区也。蕲州

背麟冈，面凤岭，大江襟其前，诸湖带其后。左控匡庐，右接洞庭。

《兴复蕲州旧治记》“南距大江，北接光蔡，西连黄冈，东峙灊皖。”

张子师《广教院记》“左舒、右黄”

《蕲春古郡记》“佳山秀水，还络千里，有鼓吹白云之胜。”

余章《三泉堂记》《江湖绝处》：

宋关咏《神光观记》占“淮壖之上腴” ，或又以“吴头楚尾、荆扬交会之区” 称之。

广济县

旧《志》：横冈跨其北，大江经其南。然横冈自东而西而北，连峰峭壁，逶迤腾起者不可胜纪。邑去江稍远，灌于湖潴，难攻易守之地，因其地之善，以寓其经济，岂不抗然于吴豫之间哉？

群峰雄峙，西有高山之险，东有大符、乌鸦之岨，与黄梅接壤，亦吴楚之要害也。

黄梅县

梅、吴、楚咽喉之地也，屏淝皖，距浔阳，虽广袤不过二百里，而厄塞最重。居其地者，但知其浮图之灵宅，而不知其为阴阳之所交，则惑矣。梅居楚、黄末壤，控金陵上流，巡鄂渚而下，直走六百里。大江汪汪，衣带一水。东峙潜、皖，南距浔阳，万山嵷峻，诸水曲折，实为吴楚交会之区，更属荆扬咽喉之地。